Tarybos reglamentas (EEB) Nr. 3955/92
1992 m. gruodžio 21 d.
dėl Jungtinių Amerikos Valstijų, Japonijos, Rusijos Federacijos ir, kaip vienos šalies, Europos atominės energijos bendrijos ir Europos ekonominės bendrijos Susitarimo dėl Tarptautinio mokslo ir technologijų centro įsteigimo sudarymo Europos ekonominės bendrijos vardu
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 235 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į tai, kad Jungtinių Amerikos Valstijų, Japonijos, Rusijos Federacijos ir, kaip vienos šalies, Europos atominės energijos bendrijos ir Europos ekonominės bendrijos Susitarimo dėl Tarptautinio mokslo ir technologijų centro įsteigimo sudarymas Europos ekonominės bendrijos vardu padės pasiekti Bendrijos tikslus; kadangi Sutartis nenumato jokių kitų įgaliojimų šio reglamento priėmimui nei tie, kurie numatyti 235 straipsnyje,
PRIĖMĖ ŠĮ REGLAMENTĄ:
1 straipsnis
Šiuo reglamentu Europos ekonominės bendrijos vardu patvirtinamas Jungtinių Amerikos Valstijų, Japonijos, Rusijos Federacijos ir, kaip viena šalis, Europos atominės energijos bendrijos ir Europos ekonominės bendrijos Susitarimas dėl Tarptautinio mokslo ir technologijų centro įsteigimo bei Bendrijos deklaracija dėl Susitarimo I straipsnio,
Susitarimo ir deklaracijos tekstai pridedami prie šio reglamento.
2 straipsnis
Tarybos pirmininkas Europos ekonominės bendrijos vardu pateikia Susitarimo XVIII straipsnyje nurodytą pranešimą [2].
3 straipsnis
1. Tarptautinio mokslo ir technologijų centro (toliau - Centras) valdančiojoje taryboje Bendrijai atstovauja Tarybai pirmininkaujanti šalis ir Komisija; Taryba ir Komisija skiria į ją po vieną atstovą.
2. Komisija apskritai atsakinga už visų su Centru susijusių klausimų tvarkymą.
Taryba yra išsamiai ir tinkamu laiku prieš Centro valdančiosios tarybos posėdžius informuojama apie šiuose posėdžiuose teikiamus nagrinėti klausimus ir su jais susijusius Komisijos ketinimus.
Nepažeidžiant 3 dalies, Komisija valdančiojoje taryboje išreiškia Bendrijų poziciją.
3. Dėl klausimų, patenkančių į III straipsnio v punkto, V ir XIII straipsnių sritis, Bendrijų poziciją nustato Taryba, kuri, kaip įprasta, išreiškiama pirmininkaujančios šalies, jeigu pati Taryba nenusprendžia kitaip. Dėl klausimų, patenkančių į IV straipsnio B dalies i ir v punktų bei IV straipsnio E dalies sritis, ypač tose srityse, kuriose daugiausiai patirties ir specialių žinių turi valstybės narės, Bendrijų poziciją nustato Taryba ir, kaip įprasta, išreiškia Komisija, jeigu pati Taryba nenusprendžia kitaip.
4. Nustatant Bendrijų poziciją, kaip numatyta 3 dalyje, Taryba sprendžia kvalifikuota balsų dauguma.
Taryba veikia paprasta balsų dauguma priimdama sprendimą, pagal kurį, vadovaujantis ankstesne dalimi, Bendrijų poziciją, kitaip nei įprasta, išreiškia pati Taryba, o ne Komisija arba pirmininkaujanti šalis, priklausomai nuo konkretaus atvejo.
5. Sprendimai dėl projektų, kuriuos atskirai arba kartu finansuoja Bendrijos, priimami vadovaujantis Reglamentu (EEB) Nr. 2157/91 [3] ar kitu jį pakeičiančiu aktu ir laikantis jame nustatytos tvarkos.
6. Mokslo patariamajame komitete, įsteigtame pagal Susitarimo IV straipsnio D dalį, Bendrijoms atstovauja atitinkami ekspertai, paskirti Tarybos pagal Komisijos pateiktą sąrašą su valstybių narių pasiūlytų asmenų pavardėmis.
4 straipsnis
Centras turi juridinio asmens statusą ir naudojasi plačiausia teisių apimtimi, kuri suteikiama juridiniams asmenims pagal Bendrijose galiojančius teisės aktus; visų pirma jis turi teisę sudaryti sutartis, įsigyti kilnojamojo ar nekilnojamojo turto bei juo disponuoti ir būti šalimi teismo procesuose.
5 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. gruodžio 21 d.